Першая сусветная вайна і рэвалюцыі не толькі пагрузілі паўсвету ў хаос, але і выклікалі ўсплёск самавызначэння ў народаў, вызваленых з-пад прыгнёту разваленых імперый. Так што ў 1918 годзе маладая Польшча сабрала сваё войска і пайшла аднаўляць Рэч Паспалітую версіі 2.0, а маладая Чырвоная армія пайшла ёй пярэчыць і заадно беспаспяхова раздзімаць пажар сусветнай рэвалюцыі. Тое, што да гэтага часу сфармавалася беларуская нацыянальная грамадска-палітычная і культурная эліта і Беларусь таксама хацела б незалежнасці ў сваіх этнічных межах, ні Пілсудскага, ні Леніна не цікавіла.